text: Ribe-Esbjerg håber på revanche mod Skjern
  07 september 2017 kl. 14.45
  Ribe-Esbjergs håndboldherrer håber på revanche. når de torsdag aften møder Skjern Håndbold i sæsonens første hjemmekamp. 
  Det er de to semifinalemodstandere fra foråret, der tørner sammen her allerede i anden runde. Et semifinaleopgør som Skjern jo som bekendt trak sig sejrrigt ud af efter et par meget seværdige kampe.
  Begge hold er kommet haltende fra start efter sommerpausen. Ribe-Esbjerg satte en ellers sikker føring på fire mål i slutfasen og tabte til HC Midtjylland, mens Skjern på hjemmebane nok havde forventet mere end det ene point i 29-29 kampen mod GOG.
  Kampen er det nærmeste man kommer på et lokalopgør på Vestkysten, hvor Ribe-Esbjerg og Skjern altid går ekstra til makronerne.
  Der er også spændende nye spillere på begge hold. Hos Skjern først og fremmest fløjspilleren Anders Eggert (hentet fra Fensborg-Handevitt), mens Ribe-Esbjerg har en helt stribe nye spillere: Egyptiske Yehia Elderaa, slovenske Miha Zvizej, Tim Winkler, Mathias Jørgensen og tilbagevendte Kasper Nielsen, mens en række skader stadig holder flere profiler ude.
  Kampen fløjtes i gang i Blue Water Dokken kl. 19.30 og kan også følges på TV 2 SPORT.
  